বন্দর নিয়ে কেন্দ্র-রাজ্য টানাপড়েনে মুখ্যমন্ত্রী মমতা বন্দ্যোপাধ্যায়ের কোর্টেই বল ঠেলল প্রধানমন্ত্রী নরেন্দ্র মোদীর সরকার। শুক্রবার দিল্লিতে জাহাজমন্ত্রী নিতিন গডকড়ীর সঙ্গে বৈঠক করেন রাজ্যের অর্থ তথা শিল্পমন্ত্রী অমিত মিত্র এবং মুখ্যসচিব বাসুদেব বন্দ্যোপাধ্যায়। সূত্রের খবর, বন্দর নিয়ে ‘জটে’র সমাধানসূত্র বার করার দায়িত্ব মমতার উপরেই ছেড়েছেন গডকড়ী।
কেন্দ্র সাগরে গভীর সমুদ্র বন্দর তৈরির পরিকল্পনা করলেও বছরখানেক আগে তাজপুরে আরেকটি বন্দর নির্মাণের রূপরেখা করেছে মমতার সরকার। তা নিয়ে দীর্ঘদিন কেন্দ্র-রাজ্যের টানাপড়েন চলছে। আধিকারিকদের একাংশের ব্যাখ্যা, তাজপুরে বন্দর হলে সাগরে প্রস্তাবিত বন্দরের উপযোগিতা কমবে বলে রাজ্যকে আগেই জানিয়েছিল কেন্দ্র। সেই কারণে রাজ্যকে তাজপুর প্রকল্প থেকে সরে আসার অনুরোধও করা হয়। কিন্তু মুখ্যমন্ত্রী অনড় থাকায় কেন্দ্র জানিয়েছিল, তাজপুরে বন্দর হলে তারা সাগরের প্রকল্প থেকে সরে যাবে। তবে সেক্ষেত্রে তাজপুরে তাদের অন্তত ৭৬ শতাংশ অংশীদারি দিতে হবে। এ বিষয়ে রাজ্যের অবস্থান ছিল, সর্বোচ্চ ২৬ শতাংশ অংশীদারি দেওয়া হবে কেন্দ্রকে। সেই প্রস্তাব মানতে রাজি হয়নি কেন্দ্রীয় সরকার।
সমস্যার মীমাংসা করতেই শুক্রবার গডকড়ীর সঙ্গে বৈঠক করেন মমতার প্রতিনিধিরা। সূত্রের খবর, সেখানে কেন্দ্র এবং রাজ্য নিজেদের অবস্থানের কথা জানায়। কিন্তু মীমাংসাসূত্র বার করা যায়নি। জানা গিয়েছে, গডকড়ী অমিত এবং বাসুদেবকে প্রস্তাব দিয়েছেন, তাঁরা যেন বিষয়টি মুখ্যমন্ত্রীর সঙ্গে আলোচনা করেন।
আধিকারিকদের একাংশের বক্তব্য, তাজপুর, সাগর এবং কুলপি বন্দর (যেখানে প্রধানত জাহাজ ভাঙার কারখানা হওয়ার কথা রয়েছে) নিয়ে ইতিবাচক মনোভাব রয়েছে কেন্দ্র এবং রাজ্যের। তাঁদের ধারণা, বন্দর প্রকল্পের দিক থেকে তাজপুর কিছুটা হলেও এগিয়ে। কারণ, তাজপুরে জমি অধিগ্রহণ করার সমস্যা নেই। উপযুক্ত ভৌগোলিক অবস্থান থাকায় বন্দরের সঙ্গে মূল ভূখণ্ডের যোগাযোগ ব্যবস্থাও বেশ উন্নত। ফলে সেখানে অনেক কম অর্থ বিনিয়োগ করেও উন্নত মানের পরিকাঠামো গড়া সম্ভব। এক আমলার কথায়, ‘‘সমুদ্র বন্দর হলেও তা ‘মাইনর পোর্ট’ হিসাবে বিবেচিত। এক্ষেত্রে এই প্রকল্পের জন্য কেন্দ্রের অনুমতি নেওয়া বাধ্যতামূলক নয়।’’ তবে শেষপর্যন্ত কী পদক্ষেপ করা হবে, তা নির্ভর করছে মুখ্যমন্ত্রীর উপর।